钦定古今图书集成/明伦汇编/官常典/第619卷 > 《仲秋奉饯萧郎中使君赴润州序》
## 钦定古今图书集成/明伦汇编/官常典/第619卷 > 《仲秋奉饯萧郎中使君赴润州序》

刘长卿

皇帝临轩旰食，忧济在人，择良二千石，与之共理，民
有疾苦，得以安之；吏有侵渔，得以去之。为风化之本，
系黎元之命，不其难哉！故内外阙官，自卿大夫以下，
多责成元辅，唯剖竹分符，寄决在禁中。又以政贵有
成，化难数易，至于理行超异，公论当征，但增秩赐金，
或移典大郡而已。由是我萧公建隼兹地，化行五年，
汉庭群公，方待以右职，而竟有南徐之命，盖天子忧
远人而缓征拜也。公才可以济物，德可以化人，五行
之用备，四时之气足，不立法而去弊，不示禁而止奸，
寒者有衣，饥者有食，百城万井，若百草之得阳春，亦
不知其所以然而然也。诏书既至，公乃向阙北拜，腰
章遂行。南徐之人，望公如归，此邦之人，去公如失。千
骑照路，出于东郊。男女满野，壶浆更凑。泣涕以送，邀
遮以留。或扳我车，或维我舟，临风鸣笳，慷慨高秋。君
子是谓有古人之遗爱矣。凡工文者，得无诗乎？